DA Den Europæiske Unions Tidende CE 84/746

(2004/C 84 E/0841)

SKRIFTLIG FORESPØRGSEL E-4055/03

af Elspeth Attwooll (ELDR) til Kommissionen

(13. januar 2004)

Om: Vedvarende energi

Hvor stor en del af det overordnede TEN-E-budget går til vedvarende energi, og hvor stor en del heraf går til Skotland i forbindelse med projekt 3.50 i bilag III til Europa-Parlamentets og Rådets beslutning nr. 1229/2003/EF (1) af 26. juni 2003 om opstilling af et sæt retningslinjer for transeuropæiske net på energiområdet og om ophævelse af beslutning nr. 1254/96/EF (2)?

Hvilke medlemsstater har udvist de dårligste og hvilke de bedste resultater med hensyn til udvikling af vedvarende energi? Hvor stor en del af EU's energioutput burde ideelt set stamme fra vedvarende energi for at leve op til Kyoto-målene, og hvor stor en del af dette output kunne potentielt stamme specielt fra Skotland? Kan der i sådanne statistikker foretages en opdeling mellem de forskellige typer vedvarende energi?

Svar afgivet på Kommissionens vegne af Loyola de Palacio

(16. februar 2004)

Inden juni 2003 var kun et projekt for tilslutning af vindenergi til el-transmissionnettet identificeret i forbindelse med retningslinjerne for transeuropæiske net på energiområdet (TEN-Energy). Dette projekt vedrørte udbygningen og udviklingen af tilslutningerne i det nordøstlige og vestlige Spanien og blev støttet under TEN-E-programmet (med en finansiel støtte på 0,2 mio. EUR, som Kommissionen besluttede i 1999).

Ved revisionen af retningslinjerne for transeuropæiske net på energiområdet i juni 2003 er flere lignende projekter, inkl. et projekt for lignende tilslutninger i Skotland og England, blevet identificeret og er nu berettiget til finansiel støtte fra TEN-E-budgettet. Disse projekter kan opnå støtte fra TEN-E-budgettet, hvis der forelægges Kommissionen en ansøgning og ansøgningen evalueres gunstigt og udvælges efter den årlige procedure for TEN-E-støtte. Kommissionen vil i de kommende uger runddele ansøgningsblanketten for 2004.

For at støtte markedsudviklingen og anspore til overgang til et »bæredygtigt og grønt Europa« med hensyn til energi har EU sat sig ambitiøse mål:

— Et overordnet mål, der går ud på, at den vedvarende energis andel af det samlede indenlandske bruttoforbrug skal forøges fra 6 % (i slutningen af halvfemserne) til 12 % i 2010.

— Et mål, der går ud på, at 22 % af elforbruget i 2010 skal stamme fra vedvarende energi, et mål, der blev vedtaget i 2003 inkl. nationale mål.

— Et særligt mål, der går ud på, at 5,75 % af forbruget af motorbrændstof i 2010 skal stamme fra biomasse, et mål, der blev vedtaget i 2002 med en særlig forpligtelse for medlemsstaterne til at sætte individuelle mål i 2004 for deres gradvise overgang til biobrændstof indtil 2010.

Kommissionen vil forelægge Rådet og EU-parlamentet en fuldstændig rapport om situationen for grøn el i de forskellige medlemsstater inden sommeren 2004.

Denne satsning på vedvarende energi, der kræver en supplerende og forstærket aktion, kan bidrage til årligt at sænke udslippet af kuldioxid (CO2) med ca. 190 mio. t indtil 2010 (i sammenligning med tendensen for stigningen i vedvarende energi i perioden 1995-2000), ca. halvdelen af, hvad der er nødvendigt for at opfylde Kyoto-målet.

Der ligger et betydeligt potentiale for vedvarende energi til husopvarmning, især med hensyn til biomasse, men der mangler et kvantificeret mål for denne sektor i Skotland. El, der stammer fra vedvarende energi, hovedsagelig vandkraft, udgør nu ca. 13 % af Skotlands forsyning, og de skotske myndigheder har sat et mål på 18 % inden 2010 i forbindelse med »Renewables Obligation Order«. Myndighederne overvejer for tiden et mål på 40 % af el-produktionen fra vedvarende energi i 2020.

(1) EFT L 176 af 15.7.2003, s. 11.

(2) EFT L 161 af 29.6.1996, s. 147.